Mohamad Asri bin Ibrahim

Mohamad Asri bin Ibrahim (3 Ogos 1969 - 13 Ogos 2009) merupakan seorang penyanyi Malaysia, terkenal sebagai penyanyi utama kumpulan nasyid Rabbani.

Penglibatan ketika bersama Rabbani 
Beliau bersama-sama ahli-ahli kumpulan Rabbani yang lain menghasilkan album pertama berjudul 'Rabbani' pada tahun 1997.  Setelah mendapat penerimaan yang baik dari orang ramai dan meraih kejayaan demi kejayaan, Rabbani berjaya mengeluarkan lapan lagi buah album.

Lagu-lagu nasyid Rabbani menggabungkan unsur-unsur moden kotemporari untuk menarik minat pendengar tanpa mengira usia.

Antara anugerah yang diterima termasuklah Anugerah Industri Muzik (AIM) seperti Album Nasyid Terbaik 2001 (Iqrar - 1421), Vokal Berkumpulan Terbaik Dalam Album 2001 (Iqrar-1421), Album Terbaik 2001 (Iqrar-1421), Album Nasyid Terbaik 2002 (Intifada), Album Nasyid Terbaik 2003 (Qiblat) serta Album Nasyid Terbaik 2009 (Nostalgia Nada Murni) dan Lagu Nasyid Terbaik 2009 (Bila Nur Melimpah Di Hati).

Keluarga 
Isteri: Halizah Shahzan  Anak: 6 orang

Meninggal dunia 
Ustaz Asri disahkan meninggal dunia kira-kira pada jam 11 pagi, 13 Ogos 2009 akibat serangan jantung di Pusat Perubatan Pantai, Kuala Lumpur. Beliau berusia 40 tahun. Beliau menghidap penyakit darah tinggi dan kencing manis.

Menurut saksi, beliau meninggal dunia selepas pengsan semasa memberi ucapan ketika sidang media program 'Syahadah' di Angkasapuri, Radio Televisyen Malaysia kira-kira pada pukul 10.30 pagi. Program ini merupakan tahun ke-5 Mohd Asri terlibat sama. Beliau terpilih sebagai penyeri majlis dan sebagai penyanyi untuk menyanyikan lagu tema program Syahadah.

Selepas pengsan, beliau dikejarkan ke Pusat Perubatan Pantai (PMC) di Bangsar untuk pemeriksaan. Jenazah disembahyangkan di Masjid Kampung Bukit Lancung, Shah Alam dan dikebumikan di Tanah Perkuburan Islam Majlis Bandaran Shah Alam di Seksyen 21, Shah Alam selepas Asar.

Rujukan

Pautan luar 
 Laman rasmi Rabbani 
 Video Youtube - TV3: Mohamad Asri bin Ibrahim Rabbani Meninggal Dunia

Kelahiran 1969
Kematian 2009
Penyanyi nasyid Malaysia
Muslim Malaysia
Penyanyi lelaki Malaysia
Orang Malaysia berketurunan Melayu
Orang dari Selangor
Kematian akibat serangan jantung